Άρια Αγάτσα

Η Άρια (Αριάδνη) Αγάτσα (Θήβα, 1 Νοεμβρίου 1967) είναι Ελληνίδα δημοσιογράφος και πρόεδρος του Δ.Σ. του Αθηναϊκού-Μακεδονικού Πρακτορείου Ειδήσεων από τον Ιανουάριο του 2026. Μέχρι τότε ήταν εκλεγμένη αντιπρόεδρος της Ένωσης Συντακτών Ημερησίων Εφημερίδων Αθηνών (ΕΣΗΕΑ). Έχει διατελέσει βουλευτής (2009-2012, 2023) του Ελληνικού Κοινοβουλίου και αντινομάρχης (2002-2009) και είναι από τις πρώτες γυναίκες που ασχολήθηκαν με  την αθλητική δημοσιογραφία. 

Το 2019 απέσπασε το βραβείο του Ιδρύματος Προαγωγής Δημοσιογραφίας «Μπότση». Έχει ανακηρυχθεί «Πρέσβειρα των Ατόμων με Αναπηρία» από την Εθνική Αθλητική Ομοσπονδία Ατόμων με Αναπηρίες (ΕΑΟΜ-ΑμεΑ).

 Δημοσιογραφική πορεία 
Ήταν από τις πρώτες γυναίκες που ασχολήθηκαν με την αθλητική δημοσιογραφία. Έχει εργαστεί σε πολλές εφημερίδες, μεταξύ των οποίων, οι Αθλητική Ηχώ (1987-1989), Ώρα για Σπορ (1986-87), Δημοκρατικός Λόγος (1988-89), 24ΩΡΕΣ (1988-1991), Απογευματινή της Κυριακής, ΜΠΑΛΑ (1987-1999), Επικαιρότητα & Επικαιρότητα της Κυριακής (1991-1992), Sportime (2003).

Έχει εργαστεί στους ραδιοφωνικούς σταθμούς «SKY 100,4» και «Κανάλι 1 Πειραιά», αναλαμβάνοντας μεταδόσεις ποδοσφαίρου, μπάσκετ και την ενημέρωση των αθλητικών ειδήσεων στα δελτία και τις ραδιοφωνικές ενημερωτικές εκπομπές.

Η επαγγελματική της σταδιοδρομία στην τηλεόραση ξεκίνησε στην ΕΡΤ1 (1988-1992) με ρεπορτάζ, μεταδόσεις, σύνταξη, δελτία ειδήσεων, συνεχίστηκε στον ιδιωτικό τηλεοπτικό σταθμό ΑΝΤ1 (1992-1996) με δελτία ειδήσεων και την κυριακάτικη εκπομπή Αθλητικό Πανόραμα με τον Σταύρο Τσώχο.

 ΕΡΤ, Δημόσια Τηλεόραση και ΝΕΡΙΤ 
Το 1998 επέστρεψε στην ΕΡΤ και κατά το κλείσιμό της το 2013 από την κυβέρνηση Σαμαρά, επέλεξε να παραμείνει εργαζόμενη στο Ραδιομέγαρο, συνεχίζοντας στη Δ.Τ. και στη ΝΕΡΙΤ (2013-2015). Με την επαναλειτουργία της ΕΡΤ το 2015 από την κυβέρνηση Τσίπρα, παρουσίαζε τις αθλητικές ειδήσεις στο καθημερινό κεντρικό δελτίο ειδήσεων της ΕΡΤ1.

 Πολιτική δράση 
Την περίοδο 2002-2009 εξελέγη δύο φορές νομαρχιακή σύμβουλος Βοιωτίας, αναλαμβάνοντας καθήκοντα αντινομάρχη, με αρμοδιότητα τη Βιομηχανία, το Εμπόριο και τον Αθλητισμό.

Το 2009 εξελέγη βουλευτής του ΠΑ.ΣΟ.Κ στην εκλογική περιφέρεια Βοιωτίας και έως το 2012 συμμετείχε σε διάφορες Επιτροπές της Βουλής, όπως «Άμυνας και Εξωτερικών» (μέλος κοινοβουλευτικής ομάδας ΝΑΤΟ), «Μορφωτικών Υποθέσεων», «Περιβάλλοντος και Υδατικών Πόρων», «Επιτροπή Αθλητισμού», «Γενική Γραμματέας στην Επιτροπή της Βουλής για τα δομημένα ομόλογα».

Τον Απρίλιο του 2012, με επιστολή της προς τον πρόεδρο της Βουλής, Φίλιππο Πετσάλνικο, δήλωσε ότι αποχωρεί από την Κοινοβουλευτική Ομάδα του ΠΑ.ΣΟ.Κ και παραμένει ανεξάρτητη βουλευτής. Τον ίδιο μήνα εντάχθηκε στη Νέα Δημοκρατία, με την οποία έθεσε υποψηφιότητα το 2012 και αναδείχθηκε πρώτη επιλαχούσα βουλευτής Βοιωτίας.

Στις βουλευτικές εκλογές του Μαΐου 2023 εξελέγη στην περιφέρεια Βόρειου Τομέα Αθηνών, ωστόσο σε αυτές του Ιουνίου του ίδιου έτους δεν επανεξελέγη. Τον Ιανουάριο του 2026 επιλέχτηκε και ορίστηκε ως πρόεδρος του Δ.Σ. του Αθηναϊκού-Μακεδονικού Πρακτορείου Ειδήσεων, με το νέο σύστημα επιλογής διοικήσεων στον δημόσιο τομέα και σύμφωνα με την κατάρτιση του τελικού πίνακα των επικρατέστερων υποψηφίων από το ΑΣΕΠ.

 Παραπομπές 

Κατηγορία:Βουλευτές Βοιωτίας
Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές Β1΄ Βόρειου Τομέα Αθηνών
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Έλληνες παρουσιαστές
Κατηγορία:Ελληνίδες αθλητικογράφοι